Integración das enerxías renovables no IES Cidade de Antioquía | Eduga\nInicio » Integración das enerxías renovables no IES Cidade de Antioquía » Integración das enerxías renovables no IES Cidade de Antioquía\nIntegración das enerxías renovables no IES Cidade de Antioquía\nProdución de biodiésel a partir de aceite vexetal usado (AVU) para o seu emprego como combustible de calefacción\nRubén Garrido Rivero\nCidade de Antioquía, Xinzo de Limia, Ourense\nNo IES Cidade de Antioquía proxectamos desenvolver no ano 2006 un proxecto orientado á integración de enerxías renovables no propio centro, con tres obxectivos principais:\nElaborar material didáctico para a sensibilización ambiental.\nConcienciar o alumnado á hora de realizar as diferentes actividades relacionadas co tratamento de residuos.\nLograr a participación activa da comunidade escolar e investigar sobre a problemática actual dos residuos.\nEse curso solicitamos un seminario permanente titulado Da tixola ao depósito do coche, no que comezamos a afondar na temática do aproveitamento de residuos, concretamente do aceite vexetal usado (AVU). Froito desta actividade formativa, elaboráronse unidades didácticas relacionadas coa xestión de residuos e púxose en marcha unha campaña de recollida de AVU. O seminario foi o punto de partida que posibilitou o desenvolvemento dun proxecto que tería longo percorrido no centro.\nEn anos posteriores algúns profesores participantes neste proxecto expuxeron o traballo desenvolvido en diferentes ocasións, tales como Congreso Climántica, Ciencia e Tecnoloxía. Ano Internacional da Química 2011 e en diferentes xornadas sobre experiencias didácticas innovadoras nos centros educativos.\nÉ preciso destacar que o proxecto se desenvolveu e segue en marcha grazas á participación do alumnado, do profesorado, das familias e de axentes externos ao instituto. Debemos destacar as diferentes actividades desenvolvidas polo Departamento de Agraria do noso centro, que participa en diferentes programas, tales como Interreg ou programas europeos (Comenius e Leonardo), o que lle permitiu ao noso IES obter fondos para poñer en marcha sistemas de produción de enerxía renovables.\nAlumnas expoñendo o traballo en Kajaani, Finlandia. Programa Leonardo\nA primeira iniciativa consistiu na instalación dun horto solar de 150 m2 na cuberta do polideportivo. A localización deste horto baseouse en criterios de eficiencia enerxética e pensouse que debería instalarse nun punto perfectamente visible por todo o alumnado, co fin de utilizar as placas como un recurso didáctico máis, saíndo dos libros e levando toda a comunidade educativa á práctica.\nNo momento da instalación podíanse obter axudas tanto á instalación en si coma ao crédito solicitado e tamén axudas á enerxía producida. Actualmente a instalación atópase a piques de ser pagada completamente e, a partir dese momento, o diñeiro obtido pola venda da enerxía eléctrica suporá unha achega ao orzamento do centro.\nPolideportivo do IES Cidade de Antioquía: horto solar\nPero o elemento do proxecto de integración de enerxías renovables no IES que, desde o noso punto de vista, tivo máis repercusión na nosa comunidade educativa foi a posta en marcha dun pequeno reactor para a obtención de biodiésel a partir de AVU. Isto posibilitou que o noso alumnado se concienciase do risco de contaminación ambiental asociado á eliminación incorrecta de aceite de fritura e que se reducisen os custos asociados ao consumo de gasóleo nas caldeiras da calefacción do centro. Ao mesmo tempo, conseguimos que a comunidade educativa se implicase no uso das enerxías renovables.\nA conservación do medio impártese de maneira transversal ao longo dos diferentes cursos, pero consideramos que a participación activa do alumnado (recollida de aceite, participación en charlas e talleres sobre o biodiésel etc.) no noso instituto resulta altamente positiva para a boa asimilación dos contidos. Con este fin decidimos, desde o Departamento de Agraria do noso IES, elaborar biodiésel no propio centro e utilizalo como combustible de calefacción. Os obxectivos básicos da posta en marcha deste proxecto son:\nElaborar material didáctico para paliar e dar resposta ás necesidades de sensibilización ambiental dentro do centro.\nAproveitar residuos de composición oleica xerados nas casas do noso alumnado e derivados da actividade empresarial xerados no Concello de Xinzo ou incluso nunha área máis ampla.\nConcienciar e orientar o alumnado á hora de realizar as diferentes actividades relacionadas co tratamento de RSU.\nQue é o biodiésel?\nO biodiésel é un biocarburante líquido producido a partir de aceites e graxas por reacción con metanol (transesterificación). Prodúcese a formación de glicerina como subproduto.\nResulta curioso pensar que os aceites que comunmente utilizamos na nosa alimentación (oliva, xirasol etc.) poden ser usados directamente como combustibles en vehículos diésel ou na calefacción. Entón xorde a pregunta, por que temos que transformalos? A resposta está relacionada cun parámetro denominado viscosidade. O aceite vexetal é moi viscoso, e esta viscosidade aumenta de maneira inversa á temperatura ambiente, e dicir, a menor temperatura maior viscosidade, o que dificulta o seu uso directo como combustible en épocas do ano frías, como os meses de inverno. Co fin de paliar este problema, o que facemos é tratar este aceite cun alcohol (metanol) e un catalizador (sosa) e así conseguimos eliminar a glicerina do aceite, subproduto altamente viscoso.\nSosa, metanol e aceite. Probas de laboratorio\nNa foto superior podemos observar os elementos básicos para producir o biodiésel: sosa, metanol e aceite, neste caso de xirasol.\nUnha vez realizada a mestura, elevando ata 45 ºC a temperatura do aceite, para así mellorar a reacción química, obtense biodiésel (sobrenadante) e glicerina (precipitado). Pódense diferenciar as dúas fases na seguinte imaxe:\nBiodiésel obtido no laboratorio do IES\nRealizáronse diferentes probas de laboratorio co fin de determinar as cantidades axeitadas que deberiamos de mesturar de cada un dos elementos químicos mencionados no apartado anterior.\nLogo de realizar este primeiro paso, procedemos á construción e instalación dun pequeno reactor con capacidade para producir 25 litros de biodiésel ao día.\nA obtención da materia prima, o aceite vexetal usado, obtense de dúas vías fundamentais:\nEstablecementos hostaleiros de Xinzo de Limia (restaurantes e bares).\nAchegas do alumnado e do profesorado do centro.\nO aceite procedente da hostalería soamente foi recollido e utilizado dous meses ao inicio do proxecto, xa que coa achega que facían superaba a nosa capacidade de tratamento de aceite en biodiésel. Por outra banda, a medida que o alumando era informado sobre a problemática derivada da incorrecta eliminación do AVU e da posibilidade da súa recollida no noso IES, toda a comunidade educativa se implicou na achega de aceite usado.\nAlumnado do IES recibindo unha clase práctica co reactor de biodiésel\nPanel informativo de programas nos que participou o IES\nO proceso produtivo resúmese nos seguintes pasos:\nRecibir o aceite vexetal usado (AVU) subministrado polos establecementos hostaleiros da vila e por alumnado e profesorado do propio centro.\nFiltrar o aceite co fin de eliminar materias groseiras que poidamos atopar en suspensión.\nValorar o aceite\nPreparar o metóxido sódico para engadilo ao AVU valorado.\nLavar con auga o AVU.\nMesturar o AVU co metóxido sódico no reactor (constituído por tres depósitos de 35 litros cada un).\nRetirar o sobrenadante (biodiésel) e eliminar subprodutos (glicerina).\nAs augas sucias están sendo tratadas mediante fitodepuración nunha balsa localizada no propio IES.\nO Departamento de Bioloxía e o Departamento de Agraria do noso centro desenvolven ao longo do curso diferentes actividades orientadas á concienciación do alumnado sobre o uso de enerxías renovables. Entre estas actividades destacan as charlas informativas e debates sobre o uso destas enerxías e a visita dentro das nosas instalacións ao horto solar e ao reactor de biodiésel.\nEstas accións permiten que o alumnado tome contacto directo coa aplicación práctica do explicado na aula e participe de xeito activo na conservación do medio.\nToda a comunidade educativa (alumnado, profesorado, nais, pais etc.) trae AVU das súas casas para a súa transformación no centro, o que significa que evitamos en gran medida a eliminación do aceite de xeito incorrecto e diminuímos o gasto en calefacción no centro.\nA limitación que presenta o proxecto deriva do tipo de produtos químicos utilizados (alcohol e sosa). A posta en marcha do reactor estalle permitida soamente ao profesorado, pero filtrar o aceite e encher o reactor antes de engadir os reactivos químicos son actividades nas que o alumnado colabora.\nComo xa se recolleu anteriormente, o éxito foi excepcional. Con isto queremos dicir que a resposta por parte do alumnado e do profesorado foi inmediata e masiva. De feito, o AVU recollido superou as nosas expectativas e foi necesario cambiar a localización destinada ao almacenamento.\nVarios foron os profesores que trouxeron os seus alumnos ao noso laboratorio para que lles explicásemos (e elaborásemos) biodiésel con algo tan sinxelo como é o aceite usado, co fin de dar a coñecer todas as vantaxes derivadas da súa reciclaxe. Aproveitando que algúns centros amosan interese polo proxecto, facemos intervencións neles co fin de concienciar o alumnado e a comunidade educativa dos problemas asociados á incorrecta eliminación do AVU.\nEn conxunto, todos os membros concluímos que é un labor altamente satisfactorio. Esperamos que outros centros se animen a introducirse de maneira práctica na produción de biodiésel.


A gran fraude do Novo Hospital de Vigo - Social - Sermos Galiza - A Información precisa Saltar ao contido\nA gran fraude do Novo Hospital de Vigo\nSOS Sanidade Pública denuncia que a Xunta pagará o mesmo pola nova infraestrutura sanitaria malia ter 31 mil metros cadrados menos de superficie e materiais de menor calidade que no proxecto inicial\nÁrea ambulatoria do Novo Hospital de Vigo\n“O Novo Hospital de Vigo (NHV) non se axusta ao deseño orixinal aprobado e sofre unha importante redución que o fan xa insuficiente para atender as necesidades actuais dunha poboación de 600 mil habitantes”. Así de contundentes son as afirmacións da Plataforma SOS Sanidade Pública que hoxe presentaron numerosa documentación con acusacións moi graves contra a Xunta. Segundo a Plataforma o goberno galego estaría a beneficiar o negocio da empresa concesionaria “pagando subrecustes por materiais que non figuraban no proxecto e por un hospital con menos superficie da aprobada” e ao negocio sanitario de POVISA posto que “co menor tamaño seguirá mantendo o seu status quo”.\n29 millóns extras para a concesionariaA obra do que será o NHV non comezou con bo pé. Sábeno na Xerencia de urbanismo co concello de Vigo posto que aínda non lles consta o visado nin as dilixencias da administración que obriga a lexislación. Mais un dos aspectos máis preocupantes que agora descobre SOS Sanidade Pública é o importante incremento orzamentario que ou ben debería constar na documentación ou ben non tería que financiarse con cartos públicos.\n“Hai 29 millóns de euros de máis mentres o SERGAS mira para outro lado”, afirman desde SOS Sanidade, “10,5 millóns de euros en material non clínico, 8 millóns de euros en sobrecustes de cimentación e 11 millóns en mobiliario fixo”. A estes gastos “extras” que se pagarán con cartos da sanidade pública a Plataforma engádelle que o edificio que se está a construír terá inferior calidade en eficiencia enerxética, pasando dá categoría “A” á “B”.\n“A Xunta debería pagar 32 millóns de euros menos polo 17% menos de hospital que recibirá”\nCalidade inferiorFalando dun hospital as calidades dos materiais son fundamentais mesmo para a comodidade d@s doentes. A Plataforma documenta deficiencias en salas de resonancia magnética, quirófanos, consultas, UCI, urxencias, salas de exploración, habitacións e a gardería infantil entre outras. “Non hai localización de camas polo que é máis difícil comparar entre o proxecto inicial aprobado e o que vai resultar ao final”, denuncian desde SOS Sanidade.\nPagar igual por un hospital máis pequenoSegundo a documentación achegada por SOS Sanidade, a Xunta pagará igual por un hospital que terá 16 mil metros cadrados menos de superficie de atención ao público e 17 mil metros menos de aparcadoiro. “A Xunta debería pagar 32 millóns de euros menos polo 17% menos de hospital que recibirá”, aseguran. Os datos son ilustrativos da gran redución que implicaría unha inferior calidade de atención á cidadanía e continuar pagando os servizos privados de POVISA. Na presentación do informe realizado por técnicos e expertos en sanidade salientaron as dificultades para acceder a toda a documentación polos impedimentos tanto da empresa concesionaria como do propio SERGAS.


TEMARIOS AXI E GARDERÍA FLUVIAL\nA negociación dos procesos selectivos, en todos os casos, é competencia de Función Pública. E así está escrito tanto no Acordo que asinou a CIG coa consellería, como a addenda posterior.\nDefendemos substituír os temas por normas de dereito. Se manteñen os temas, entón que indiquen as normas de referencia e desenvolvan manuais, mesmo elaborados pola EGAP. O Secretario Xeral Técnico di que facer iso atrasaría o proceso.\nA CIG está conforme coa funcionarización do persoal laboral fixo, pero a diferenza de CCOO e UGT, pensamos que as cousas se fixeron ao revés. Primeiro debería ser un concurso de traslados, despois a reclasificación e promoción interna como laboral, seguido da negociación de escalas e futuros niveis e por último, o proceso de funcionarización. Comezando polo que debería ser o último, o que están a facer é pedirlle á xente que se funcionarice a cegas, sen saber como vai quedar para decidir se lle interesa ou non.\nO SXT di que o proceso pode ser para o 3º ou 4º trimestre do ano que vén (setembro?).\nEn canto á titulación académica requirida para participar no proceso, o SXT di que xa falou con Emprego e Función Pública. En canto saiban quen o xestionará en Educación, convocarán unha xuntanza.\nA negociación cos sindicatos continuará para despois do Nadal.\nRPT DE AUGAS DE GALIZA\nA CIG rexeita a cobertura de postos mediante Libre Designación. Tamén rexeitamos a figura de persoal directivo. O SXT di que está xustificado, polo que non acepta a nosa petición.\nDende o ano 2011 houbo 12 traballadoras e traballadores declarados indefinidos por cesión ilegal. Nada en contra de quen defende os seus dereitos. Pero esiximos as cabezas e responsabilidades patrimoniais das persoas que polos seus actos ou omisións son causantes de que ano tras anos teñamos sentenzas por cesións ilegais. Hai que incorporar as sentenzas á RPT, pero non pode continuar isto no futuro. O SXT non asume ningunha responsabilidade.\nDefendemos que se cumpran as sentenzas e se adscriban as persoas a postos de persoal laboral e coa titulación correspondente, algo que non podemos verificar co breve extracto que nos aportan, polo que reclamamos as sentenzas completas.\nSolicitamos información da situación de ocupación dos postos que amortizan. Aseguran que son todos eles vacantes sen ocupación.\nReclamamos equiparar Lugo con outras localidades, mediante a creación dun negociado.\nAdvertimos dun erro na creación dun posto por execución de sentenza do concurso de traslados do persoal laboral.\nO SXT non acepta o incremento de niveis proposto por outro sindicato, xa que iso implicaría máis amortizacións de postos para financialo.\nConvocarán máis xuntanzas pola RPT. Mesmo informa que van traer a RPT completa. É dicir, que isto vai para longo.


Nigrán inclúe no dispositivo especial de San Xoán un punto de prevención de violencia de xénero - ValmiñorTV\nInicioGALEGONigrán inclúe no dispositivo especial de San Xoán un punto de prevención de violencia de xénero\nO Concello de Nigrán acolleu hoxe a Xunta Local de Seguridade para a noite de San Xoan en Panxón-Praia América, encontro ao que acudiu á delegada do Goberno, Maica Larriba; xunto ao edil de Seguridade, Rubén Rial, e demais representantes dos diferentes entes implicados. Como principais novidades para ese día destacan as dúas campañas de concienciación levadas a cabo polo Concello: a de “SanXoanSenLixo” e outra para a prevención da violencia de xénero durante a noite.\nDende o punto de vista da atención sanitaria, na Xunta de Seguridade acordouse dispor de dous hospitais de campaña en contacto directo co 061 e que, como novidade, situaranse nas instalacións deportivas municipais de Gaifar e estarán atendidos por un médico, catro técnicos sanitarios, 3 enfermeiros e 25 efectivos de protección civil (moitos deles titulados sanitarios). Ademais, contará cunha ambulancia básica e outra avanzada. Dende o punto de vista da seguridade o dispositivo estará composto por todo o persoal da Policía Local con reforzos (26 efectivos en total); dous bombeiros do GES, unha ducia de axentes da policía autonómica que se dedicará fundamentalmente ao control da venda e consumo de alcol de menores; 57 gardas civís (entre eles do Seprona) que se ocuparán especialmente de vixiar a protección do sistema dunar ou do control na venta de alimentos e, adicionalmente, por vez primeira haberá unha patrulleira de servizo marítimo no mar.\nParalelamente, por vez primeira o Concello de Nigrán instalará un “Punto violeta” no paseo marítimo de Panxón de 9:00 a 2:00 co obxectivo de informar, sensibilizar e previr calquera tipo de comportamento sexista que poidan sufrir as mulleres durante a celebración da festa. Contará coas dúas técnicas do Centro de Información ás Mulleres do Concello de Nigrán e tres axentes de igualdade que se ocuparan da dinamización da mesma. Baixo o lema “Queres ? Nunca sen un si” está destinada a poboación nova e pretende previr as agresións sexuais en contornas lúdicas e sensibilizar en torno a violencia de xénero, así como prestar apoio en caso de agresións sexuais. Esta mesma campaña se repetirá noutros eventos señeiros do Concello.\nSerá tamén a primeira vez que o Concello dispoña dun grupo de brigadistas medioambientais que concienciará entre os asistentes da importancia de non deixar lixo na praia, polo que tamén por vez primeira se instalarán varias illas de reciclaxe, todo elo dentro da campaña “SanXoanSenLixo” lanzada polo Concello a semana pasada. Ademais, unha decena de lonas co “decálogo” de boas prácticas medioambientais para esta noite estarán dispostas ao longo dos 800 metros que forman o perímetro blindado das dunas, onde novamente se instalarán focos para poder vixialas máis comodamente (a blindaxe quedará rematada mañá).\n“Temos todo disposto e completamente coordinado para que a festa transcorra con normalidade, sen incidentes, e que polo tanto as fogueiras sexan as protagonistas. Ademais, será a primeira toma de contacto con dúas campañas que veñen para quedarse: a de celebrar un San Xoán máis sostible medioambientalmente e a de prevención da violencia de xénero nas festas”, resume o rexedor, Juan González.


Temas: SANTIAGO DE COMPOSTELA UNIVERSIDADE DE SANTIAGO CIENCIA EUROPA REVISTAS PRAGA PANDEMIA ESLOVENIA CINEMA LUZ AUDIOVISUAL USC ADOLESCENCIA HUMOR POLONIA\nPor Europa Press / Redacción | SANTIAGO DE COMPOSTELA | 06/12/2021 | Actualizada ás 11:47\nO investigador Luís E. Froiz (Santiago de Compostela, 1985) acaba de publicar unha obra pioneira sobre as conexións existentes entre o cinema centroeuropeo e o surrealismo, un libro no que dá luz sobre unha cinematografía "case ignota".\nNunha entrevista con Europa Press, este doutor en Comunicación pola Universidade de Santiago de Compostela (USC) explica que a "presenza do surrealismo como nexo de unión" entre as diferentes filmografías centroeuropeas "non se estudou" ata a data. Unha proposta de relacións directas entre autores de variadas épocas e latitudes que se recolle en 'Pantallas do marabilloso. Un percorrido polo surrealismo no cinema centroeuropeo (1945-1990)' --publicado por Shangrila-- .\n"O principal que se pode atopar nesta investigación, que non hai en ningunha outra, é a perspectiva que adoptei desde un comezo ao pretender ver os elementos surrealistas nos cinemas de toda Centroeuropa como algo global e interconectado", relata.\nTras unha primeira parte introductoria na que aborda o surrealismo, cinema e comunismo; a obra divídese en catro apartados diferenciados relativos a films de: Polonia, Checoslovaquia, Hungría e Iugoslavia. Por aquí discorren nomes de directores como Jan Svankmajer, Miklós Jancsó, Walerian Borowczyk e Beira Chytilová, entre moitos outros.\nTodo iso despois dun vasto proceso de documentación que lle levou a ver máis de medio milleiro de pezas audiovisuais --das que queda unha selección dunhas 150 películas con elementos surrealistas--, unido a decenas de fontes bibliográficas que, previamente a este libro, tomaron forma en tese doutoral cualificada con 'cum laude'.\nEn conversación con Europa Press, Froiz indica que esta obra naceu hai case unha década cando descubriu varias comedias checas de ciencia ficción nas que observou un humor "especial", "mesturando absurdo e unha visión estrañada dos elementos propios do cinema fantástico".\n"Eu xa desde a adolescencia achegárame aos camiños estéticos e filosóficos do movemento de André Breton, e coñecía a obra dun cineasta checo recoñecidamente surrealista como Jan Svankmajer. Unir todo isto levoume a querer saber máis e atoparme con que había pouca información, con que era un campo interesante para explorar", afirma. A isto uniuse a súa estancia en Praga durante uns anos que lle levou a "namorarse de Centroeuropa".\nAínda que "existen algúns estudos, en inglés ou en linguas propias dos países correspondentes" sobre o surrealismo nalgunha destas cinematografías, así como outros desde unha perspectiva transnacional do cinema en Europa do Leste, agora este investigador atopou que "realmente hai unha unión, un modo de comprender o cinema". "Máis concretamente, o surrealismo dentro do cinema que une as diferentes nacións das que falo no meu libro, que corresponden ás actuais Polonia, República Checa, Eslovaquia, Hungría, Eslovenia e Croacia", expón.\nLicenciado en Comunicación Audiovisual pola USC, Luís E. Froiz presentou a súa tese doutoral en 2020, en plena pandemia da covid. Publicou textos en diferentes revistas, webs e fanzines especializados.\nLuís E. Froiz, autor de 'Pantallas do marabilloso'. CEDIDA/EP / Europa Press


Presentamos ao Pleno o noso Plan de Rescate Veciñal e esiximos que se fagan públicos todos os expedientes de contratación - Vilalba Aberta\nPresentamos ao Pleno o noso Plan de Rescate Veciñal e esiximos que se fagan públicos todos os expedientes de contratación\nPresentamos ao Pleno o noso…\nVilalba Aberta presentará no pleno ordinario do vindeiro venres dúas mocións que pretenden por una banda dar resposta á situación de emerxencia social pola que unha parte dos vilalbeses e vilalbesas están a pasar e por outra, levar a cabo unha das reivindicacións que dende o asociacionismo e a veciñanza de Vilalba, con máis forza se esixiu durante a pasada lexislatura como é a da información e a transparencia por parte do Goberno Municipal no relativo á concesión dos servizos que teñan a consideración de públicos e que na actualidade son xestionados por empresas privadas alleas á realidade vilalbesa e con intereses contrapostos aos do conxunto dos veciños e veciñas do noso concello.\nO Plan de Rescate Veciñal, composto por 7 medidas contretas en materia de seguridade alimentaria, pobreza enerxética, axudas tributarias a familias con problemas económicos e cuxo custo situamos entre o 0,2 e o 0,3 do total do orzamento municipal; encádrase no contexto da dramática situación pola que, segundo os últimos datos de Setembro de 2015, 1.030 veciños e veciñas que engrosan as listas do paro están a pasar; o que unido á crecente tendencia á precarización do emprego (con traballos cada vez peor pagados e contratos de menor duración que se van encadeando sucesivamente, sen ningunha seguridade laboral), está a provocar que cada vez máis persoas do concello vexan severamente danada a súa capacidade para satisfacer as necesidades mais básicas das súas familias. Veciños e veciñas que se atopan con non poucas dificultades á hora de afrontar os custos das facturas de recursos básicos como a auga, a electricidade ou o gas.\nNeste sentido, dende a asemblea de Vilalba Aberta cremos que é obriga do Concello proporcionar esta serie de servizos básicos de atención á cidadanía, especialmente á que se atopa en situación de necesidade, para garantir a saúde, o benestar, a dignidade e a boa convivencia de todos os veciños e veciñas; polo que se é en situacións de emerxencia cando deben tomarse medidas de emerxencia, a este conxunto de medidas, en Vilalba Aberta chamámoslle Plan de Rescate Veciñal.\nNo tocante á segunda das mocións, relativa á publicación dos expedientes de contratación dos servizos xestionados por empresas privadas; dende Vilalba Aberta consideramos que durante a pasada lexislatura, foron varias as problemáticas que ilustraron perfectamente as nefastas consecuencias da xestión privada que sobre os nosos servizos públicos se está a practicar. En concreto, foron as condicións laborais das e dos traballadores de empresa adxudicataria do servizo de recollida de lixo e con maior crudeza, se cabe, as dos traballadores e traballadoras da Piscina Municipal, así coma as consecuencias que para todos os veciños e veciñas ámbolos conflictos tiveron, e que provocaron a mobilización unitaria de veciños e traballadores reclamando ao Concello solucións, que máis alá da arrogancia e a reafirmación, novamente no modelo de xestión privada, este non foi quen de dar.\nNeste sentido, ademáis da análise que da calidade dos servizos, as condicións nas que son prestados e o propio papel do Concello como garante de ambas cousas, en tanto que, responsable último da prestación dos devanditos servizos públicos e polo tanto de canto se deriva das fórmulas de xestión escollidas; dende Vilalba Aberta queremos poñer énfase no tocante á transparencia na concesión dos servizos que teñan a consideración de públicos a fin de conseguir do Concello que garanta aos veciños e veciñas a información que lles permita demandar a prestación duns servizos de calidade e, no seu caso, exercitar os seus dereitos.\nPara elo, ademáis de esixir a Publicación do expediente de contratación dos servizos xestionados de xeito indirecto (Recollida do Lixo, Auga, Piscina e Conservatorio), demandaremos do concello que recolla nos pregos de cláusulas administrativas as previsións necesarias para garantir, como mínimo, aos usuarios os seguintes dereitos: A obter información sobre as condicións de prestación do servizo público; a presentar queixas sobre o funcionamento do servizo, que deberán ser contestadas de forma motivada e individual; a obter copia selada de todos os documentos que presenten nas oficinas da concesionaria, con relación á prestación do servizo; e a esixir,por último, das autoridades públicas o exercicio das facultades de inspección, control e, no seu caso, sanción para emendar as irregularidades na prestación do servizo.\nDende aquí as podedes descargar:\nMoción Plan de Rescate Veciñal\nMoción para a publicación dos expedientes de contratación dos servizos\nCategoría: Sen Categoria 7 Outubro, 2015 Deixar un comentario\nNoticia previaPrevious post:Hoxe presentamos a nova ferramenta da Moción Veciñal. Participa!Seguinte noticiaNext post:Vilalba Aberta diante do Día internacional da Muller Rural


Non deixes de pasar pola biblioteca pois xa sabedes que...\nProcedencia da imaxe: http://bibliolectors.tumblr.com/\nEn abril os libros florecen nas árbores (ilustración de Eva Garcés)\nComentarios (0) - Sección: Día do Libro - Publicado o 15-04-2013 22:49\nEXPOSICIÓN DE MARCAPÁXINAS OLÍMPICOS\nDentro das actividades programadas para celebrar o Día do Libro, a biblioteca do centro convocou un certame de creación de "Marcapáxinas olímpicos", ao fío do proxecto documental de centro. A resposta das familias foi estupenda, como ven sendo habitual cada vez que solicitamos a súa participación, e como resultado temos na entrada do centro unha magnífica exposición cos traballos presentados. Convidámosvos a que a visitedes, seguro que vos vai encantar!\nPara aqueles que non poidan acercarse a vela, aquí vos deixo as imaxes:\nmarcapaxinas_olimpico - presentacion imagenes\nMOITAS GRAZAS A TOD@S POLA VOSA COLABORACIÓN!!\nComentarios (1) - Sección: Día do Libro - Publicado o 18-05-2012 12:21\nUNHA XORNADA MOI ESPECIAL: APADRIÑAMENTO LECTOR\nAquí vos deixo as imaxes dunha xornada moi especial na que novamente volvemos experimentar a emoción e o pracer da lectura compartida. Padriños e madriñas fixeron de excelentes contacontos e os afillados corresponderon prestando moita atención e agasallandoos, ao finalizar o relato, cunha piruleta que levaron como sorpresa. Ao rematar a actividade, alumnado e profesorado regresamos ás nosas aulas cunha agradable sensación e co desexo de que esta iniciativa sexa a semente que faga agromar en todos nós un permanente interés polos libros e a lectura.\nComentarios (22) - Sección: Día do Libro - Publicado o 29-04-2010 00:52\nUN RAP PARA O DÍA DO LIBRO\nCantar, ou "rapear", é un bo xeito de celebrar o Día do Libro. Iso deberon pensar os nenos e nenas do Ceip Barrié de la Maza- Santa Comba (A Coruña) que, coa axuda de JHARECK (Iago Rey), fixeron un rap coa intención de homenaxear aos libros. Fíxate ben na letra, verás como fala de preciosos motivos para achegarnos á lectura. Libros, música e poesía, unha mestura perfecta.\nSe queres aprendela, aquí tes a letra (preme en FULL SCREEN para velo en grande)\nComentarios (1) - Sección: Día do Libro - Publicado o 23-04-2010 00:27


Biblioteca "Saturnino Hermida": mayo 2017\nComo ven sabedes, este ano, o autor conmemorado neste día é Carlos Casares, un dos máis importantes da nosa literatura.\nPara recordalo, queremos que vexades esta fermosa presentación feita pola nosa compañeira Elvira Roiz Mesías.\nLink á presentación\nDende a biblioteca recomendamos aos centros este obradoiro que viñeron facer para o alumnado de 1º e 2º ESO varios membros da empresa Marexada.\nFoi unha actividade moi entretida e lúdica, e sobre todo, educativa. O noso alumnado foi quén de descubrir os actores, medios e usos da nosa pesca, así como as propiedades alimenticias dos nosos peixes. Todo dun xeito moi divertido!\nAquí tendes algunhas fotos da actividade.\nGrazas á empresa colaboradora!\nPublicado por La Biblioteca en 12:59 No hay comentarios:\nPublicado por La Biblioteca en 20:22 No hay comentarios:


Aviso legal – Makers Lugo\nIDENTIDADE: Asociación de Fomento, Investigación, e Desenrolo de Tecnoloxías Libres MAKERS.LUGO (en adiante, o PROPIETARIO DA WEB).\nDOMICILIO: Avenida da Coruña, Nº 500, 27003, Lugo.\nCORREO ELECTRÓNICO: makers.lugo@gmail.com\nAquí pode atopar toda a información relacionada cos termos e condicións legais que definen as relacións entre vostede, como usuario e nós como responsables deste sitio web. Como usuario, é importante que coñezcas estos termos antes de continuar a navegación. Makers Lugo como responsable deste sitio web, asume o compromiso de procesar a información dos seus usuarios con total garantía e cumprir cos requisitos nacionais e europeos que regulan a recollida e uso de datos persoais dos nosos usuarios. Este sitio web, polo tanto, cumpre rigorosamente coa Lei Orgánica 15/1999, de 13 de decembro, de Protección de Datos de Carácter Persoal (LOPD) e Real Decreto 1720/2007, de 21 de decembro, coñecido como Regulamento. de desenvolvemento da LOPD. Tamén cumpre co Regulamento (UE) 2016/679 do Parlamento Europeo e do Consello do 27 de abril de 2016 sobre a protección das persoas físicas (RGPD), así como coa Lei 34/2002, do 11 de xullo, de Servizos da Sociedade da Información e Comercio Electrónico (LSSICE ou LSSI).\nPROPIEDADE INTELECTUAL E CONDICIONS DE ACCESO E USO DOS CONTENIDOS DA WEB\nO sitio web, incluído o seu contido e os seus nomes de dominio, son propiedade de Makers Lugo. Esta propiedade tamén se estende a logotipo, deseño, texto e / ou gráficos ou, se é o caso, se ten unha licenza ou autorización expresa dos autores.\nCalquera persoa que acceda a este sitio web asume a función de usuario, comprometéndose coa observancia e cumprimento estrito das disposicións aquí establecidas, así como calquera outra disposición legal que poida ser aplicable.\nEn virtude do disposto nos artigos 8 e 32.1, segundo parágrafo, da Lei de Propiedade Intelectual, está prohibida expresamente a reprodución, distribución e comunicación pública, incluído o método de poñelas a disposición de todos ou parte deles. contidos deste sitio web, con fins comerciais, en calquera medio e por calquera medio técnico, sen a autorización do propietario.\nO usuario comprométese a respectar os dereitos de propiedade intelectual de Makers Lugo. Podes ver os elementos do sitio web e incluso imprimilas, copialas e almacenalas no disco duro do teu ordenador ou en calquera outro soporte físico, sempre que sexa exclusivamente para o teu uso persoal e privado. O usuario debe absterse de eliminar, alterar, eludir ou manipular calquera dispositivo de protección ou sistema de seguridade que se instalou no portal.\nCalquera persoa física ou xurídica está autorizada a establecer enlaces ao sitio web nas súas páxinas, independentemente de se están ligadas á súa páxina principal ou de calquera das seccións que compoñen o sitio web, sempre que o sitio ligado estea indicado de xeito claro e expreso. (web Makers Lugo ou o seu dono Makers Lugo).\nOs deseños, logotipos, textos e / ou gráficos fóra da propiedade de Makers Lugo poderían aparecer no sitio web, pertencen aos seus respectivos propietarios, e eles mesmos son responsables de calquera posible controversia que poida xurdir respecto diso. En calquera caso, o propietario ten autorización expresa e previa.\nEn calquera caso, Makers Lugo será responsable de posibles infraccións que a propiedade intelectual ou industrial poidan comprometer a calquera usuario.\nO sitio web, os seus recursos e contidos son de libre acceso, agás nos servizos contratados expresamente polo usuario. Non obstante, O PROPIETARIO DA WEB condiciona o uso dalgúns dos servizos ofrecidos no seu sitio web para a conclusión previa do formulario correspondente.\nO usuario garante a autenticidade e puntualidade de todos os datos comunicados ao PROPIETARIO DA SITIO WEB e será o único responsable das declaracións falsas ou inexactas feitas.\nO usuario comprométese expresamente a facer un uso axeitado dos contidos e servizos do PROPIETARIO DO SITIO WEB e non utilizalos para fins fraudulentos e ilícitos.\nO PROPIETARIO DA WEB non se fai responsable do uso que cada usuario proporcione aos materiais dispoñibles neste sitio web ou das accións que realice en base a elas.\nMakers Lugo non garante a dispoñibilidade e continuidade do funcionamento da web e dos seus servizos. Cando isto sexa razoablemente posible, o propietario avisará previamente das interrupcións no funcionamento da web. En consecuencia, Makers Lugo declina calquera responsabilidade derivada da información publicada no sitio web, debido á falta de dispoñibilidade (caídas) e á falta de dispoñibilidade doutros sitios web nos que estean establecidos os enlaces. Makers Lugo tampouco se fai responsable dos danos de calquera natureza que puidesen deberse á presenza de virus ou á presenza doutros elementos nos contidos que poidan causar alteracións no sistema informático, documentos electrónicos ou ficheiros dos usuarios.\nMakers Lugo resérvase o dereito de modificar calquera tipo de información que poida aparecer no sitio web, sen que exista ningunha obriga de pre-asesorar ou informar aos usuarios das devanditas obrigacións, sendo entendido como suficiente coa publicación no sitio web do inmoble.\nOs creadores de Lugo quedan excluídos de calquera responsabilidade polos danos de calquera natureza que puidesen deberse á falta de veracidade, exactitude, exhaustividade e / ou actualidade dos contidos do sitio web en si e doutros aos que estean establecidos. ligazóns\nMakers Lugo non garante a utilidade da web, os seus contidos e os servizos incluídos, para a realización, por parte dos usuarios, de calquera actividade en particular, nin a súa infalibilidade nin a obtención de resultados.\nMakers Lugo tamén está excluído da responsabilidade de non obter as respostas dos usuarios aos seus comentarios, así como de non obter respostas satisfactorias ou inexactas en calquera caso.\nMakers Lugo non ten obriga de controlar e non controla o uso que os usuarios fan da web e dos contidos.\nNo caso de que algún usuario teña dúbidas sobre estas Condicións Xurídicas ou calquera comentario no portal www.makerslugo.org, póñase en contacto con makers.lugo@gmail.com.


A Terra Queima na Coruña\nA AVV Atochas-Monte Alto, a Librería Sisargas e Edicións Xerais de Galicia convidannos á presentación do libro: "A Terra Queima" un proxecto do compositor coruñés Lalo Carnota. Ademais da súa música, inclúe un conto de Xurxo Souto, as ilustracións de Sesé Barreiro e as fotografías de Xulio Rey.\nO acto, que contará coa participación dos autores, terá lugar o sábado, 23 de novembro, ás 19:30 horas, na Biblioteca da Asociación de Veciños Atochas-Monte Alto-A Torre no Parque de Marte, s/nº A Torre na Coruña.\nJusto Beramendi será un dos ponentes\nCartaz do libro\nPescanova Crime Perfecto\nCatro analistas políticos, Xoán Antón Pérez Lema, Domingo Belo Janeiro, Ricardo López Mosteiro e Valentín Carreira, daranse cita hoxe luns 18, a partir das 20 h., no Sporting Casino da Coruña para compartir un coloquio aberto con motivo da presentación do libro "Pescanova Crime Perfecto", de Valentín Carreira.\nRafael Moneo na exposición da Coruña\nA soedade dos edificios de Rafael Moneo na Coruña\nAs suas diferentes etapas e influencias, a sua concepción da soedade dos edificios, están patentes na mostra de Rafael Moneo na Coruña. O arquitecto defende a persoalidade de cada obra, en moitos casos aillandose do entorno. As maquetas de 18 edificios, amósanse na exposición na Fundación Barrié na Coruña. Tamén se incluen 142 fotografias e 94 debuxos orixinais.\nCartaz do novo disco\nPatricia Kraus presenta na Coruña o novo traballo Retrocollection\nA cantante, filla do tenor Alfredo Kraus, presenta o seu último disco Retrocollection este sábado 16 ás 20.30 horas. No concerto interpretará versións de clásicos do soul, jazz e blues. Estará acompañada do pianista italiano Gherardo Catanzaro. Ademais de presentar Retrocollection, interpretará temas do seu anterior traballo Vintage Fun Club e presentará, en primicia, tema do seu último traballo DivaJazz. Será o seu único concerto en Galicia. A programación da fín de semana no Teatro Colón, complétase coa obra " Hermanas", interpretada por Amparo Larrañaga, María Pujalte e Marina San José, o venres 15 ás 20.30 horas.


Palacio Real de Aranjuez - Wikipedia, a enciclopedia libre\nCoordenadas: 40°02′11″N 3°36′32″O / 40.03639, -3.60889\nO Palacio Real de Aranjuez é unha das residencias da Familia Real Española, situada no Real Sitio e Vila de Aranjuez (Comunidade de Madrid), que é xestionada e mantida por Patrimonio Nacional.\nCando o Emperador Carlos V empezou a interesarse por desenvolver Aranjuez como unha vila rexia con amplo coto de caza aposentouse, como en 1501 fixera Filipe o Fermoso, no vello palacio dos maestres de Santiago.\nFoi erixido por orde de Filipe II, quen lle encomendou o proxecto ao arquitecto Juan Bautista de Toledo, que morreu durante a súa construción, polo que a súa discípulo Juan de Herrera foi o encargado de rematar a obra. Durante todo o século XVII parouse a obra, ata que en tempos de Fernando VI lévase a cabo unha importante ampliación, que continuará Carlos III dotándoo dunhas ás que encerran o patio de armas, tal e como se pode contemplar hoxe en día. Un palacio menor, a chamada Casa do Labrador, sitúase fóra do recinto, formando parte do Xardín do Príncipe.\nOs inmensos xardíns, proxectados para enxalzar a residencia real da árida e seca meseta do centro de España, e regados coas augas dos ríos Texo e Jarama, son os máis importantes do período dos Habsburgo en España. Alcanzaron singular renome grazas ao Concerto de Aranjuez, de Joaquín Rodrigo, considerada a composición musical española máis escoitada no mundo. En 2001 esta contorna foi declarada «Paisaxe Cultural Patrimonio da Humanidade» pola Unesco.\nDo Palacio destacan a Sala Chinesa ou Gabinete de Porcelana, así como a Sala dos Espellos.\nXardíns de Aranjuez\nWikimedia Commons ten máis contidos multimedia na categoría: Palacio Real de Aranjuez\nInformación no sitio web de Patrimonio Nacional (en castelán)\nTraído desde «https://gl.wikipedia.org/w/index.php?title=Palacio_Real_de_Aranjuez&oldid=4866759»\nPalacios da Comunidade de Madrid


A CONCELLERÍA DE FACENDA INICIA A REFORMA FISCAL DE IMPOSTOS E TAXAS - Concello de Mugardos\n2 Setembro 2020\tEn NOVAS, PERSOAL, FACENDA E PARTICIPACIÓN\nA Concellería de Facenda dirixida por Miguel Mahía informou hoxe do inicio do plan de reforma fiscal previsto polo goberno municipal, co debate das ordenanzas que regulan o imposto de rodaxe e a taxa de apertura e traspaso de negocios.\nAs propostas presentadas polo goberno, e debatidas no día de hoxe polos membros da Comisión de Facenda no relativo á adopción de medidas para a reactivación da actividade económica no municipio, centrouse na bonificación do 100% da taxa por apertura ou cambio de titularidade de negocios de menos de 750 metros cadrados. Na actualidade, cando un negocio abría no municipio, tiña que facer fronte de media a unha taxa de 650 euros, o que segundo os técnicos consultados, supuña unha importante barreira para o emprendemento no concello.\nA segunda das propostas presentadas polo goberno suporá a eliminación do pago do imposto sobre vehículos de tracción mecánica (máis coñecido como imposto de circulación ou rodaxe) para os vehículos históricos ou aqueles que teñan 25 anos ou máis de antigüidade, así como a rebaixa ata o 75% do recibo en función da clase de carburante que consuma o vehículo, ou no caso de vehículos de 0 emisións, os 5 primeiros anos logo da súa matriculación.\nNeste apartado, o representante do Partido Socialista municipal presentou unha proposta que segundo o concelleiro Mahía será incorporada polo goberno, e que consistirá en que, a partir do quinto ano de vida dos vehículos eléctricos estes paguen só o 50% do recibo.\nMiguel Mahía na presentación destas medidas quixo trasladar a postura do goberno con respecto á modificación da política fiscal municipal, incidindo en que o executivo local entende que esta é unha ferramenta social e económica máis que pode marcar a diferencia entre poñer paus nas rodas ás familias ou axudalas a saír da crise.\n“Queremos apostar polo emprendemento, queremos apostar polas segundas oportunidades e polas novas formas de negocio. Queremos axudar ás familias que non poden cambiar de coche, e a aquelas que están dispostas a priorizar o coidado do medio ambiente á hora de elixir vehículo. Son moitos os frentes abertos coa crise que nos está a tocar vivir, pero este goberno vai traballar arreo por desenvolver unha política fiscal xusta, equilibrada e que fomente a inversión e o emprendemento” expuxo o concelleiro.\n30 PERSOAS DESFRUTARON DA "III NOITE DAS ESTRELAS" NO CALDOVAL


A CIG en Prosegur e Eulen critica a convocatoria "oportunista" de folga nos aeroportos galegos - CIG: Confederación Intersindical Galega\n07 Xullo 2022 05:51\nAs seccións sindicais da CIG de Prosegur e Eulen critican que unha soa central sindical estea a tomar decisións en nome dos traballadores e traballadoras da seguridade privada dos aeroportos de Santiago e da Coruña "sen ter en conta a opinión do persoal" afectado e buscando só "sacar rédito sindical".\nNon obstante, denuncian as seccións sindicais da CIG, a UGT "decidiu non contar coas demais forzas sindicais, e toman a decisión de costas aos traballadores/as dos aeroportos e dos demais sindicatos tendo que enterarnos da convocatoria polos medios de comunicación".\nPara a representación da CIG resulta inconcibíbel que se ignore deste xeito ao persoal afectado, pretendendo levalo a unha folga "sen coñecer as causas que a motivan". Fronte a este proceder, convidan a UGT "a que recapacite, procurando o apoio tanto dos demais sindicatos e contando coa opinión dos traballadores/as, e non buscar sacar rédito sindical aproveitando a ocasión".\nNesta liña, acusan á central española de non ter defendido previamente os intereses dos traballadores e traballadoras, "ao permitir e colaborar para que as empresas adxudicatarias e AENA tiraran abaixo todo o conseguido durante moitos anos de loita, amparándose na escusa da crise". Apuntan que, dende xuño de 2012, "cada vixiante de seguridade está perdendo ao ano 2.250€, o que supón en cinco anos un total de 11.250€ menos".\n"A CIG tomará as medidas que considere axeitadas para informar de todo o acontecido até o día de hoxe, e para decidir entre todo o persoal que accións tomar, mais sempre apoiando o que decidan colectivamente o conxunto dos traballadores/as, facendo as cousas como hai que facelas, co único interese de mellorar as condicións laborais e recuperar o roubado", conclúen.


Monbus - Wikipedia, a enciclopedia libre\ncompañía galega de transporte de viaxeiros en autobuses\nAutobús na estación de Pontevedra.\n2 Compañías adquiridas\nMonbus na estrada.\nAs orixes da actual empresa Monbus iniciouse a comezos da década de 1930,[Cómpre referencia] cando Raúl López Loureiro comezou a súa actividade cunha camioneta dedicada ó transporte de mercancías e viaxeiros. Nas década de 1940 e 1950 esta actividade ampliouse cara ao ámbito dos autobuses, que se encargaban de percorrer vilas da provincia de Lugo nos que se celebraba algunha feira o algún mercado, unha labor que só daba traballo uns poucos días ó mes, unha circunstancia que lles levou a introducirse tamén no terreo do transporte discrecional.\nNa década de 1970, trala normativa promulgada polo Ministerio referente ó dereito ó transporte gratuíto por parte dos escolares, Monbus comeza a dar servizos nesta parcela, ó tempo que en 1975 o fillo do fundador da compañía, Raúl López López, que ata entón colaborara con seu pai de maneira parcial, se inmiscúe plenamente na dirección da firma, cargo que segue desempeñando a data de hoxe.\nEn 1977, xa baixo a xerencia de Raúl López, xurdiu a posibilidade de comprar, xunto a outros socios, Monforte, que era a empresa de transporte máis forte de Lugo naquela época, co que se crea RUACASA (Rutas a Cataluña, S.A.). Desta forma, Monbus comezou a compaxinar as súas coberturas ós pobos nos que se celebraba algún mercado ou feira co transporte escolar e o transporte regular mediante a liña Lugo-Barcelona, un campo que sería debidamente legalizado trala promulgación das primeiras concesións oficiais, comezando así unha forte aposta polos servizos de longa distancia.\nAproveitando a gran cantidade de emigrantes galegos que habitaban en Cataluña e no País Vasco, Monbus logrou a adxudicación das concesións das liñas Galicia-Barcelona e Galicia-País Vasco, que supuxeron un modelo de servizo de excelente calidade cara o pasaxeiro e lograron conectar Galicia con zonas como Castela e León, País Vasco, Navarra, Aragón e Cataluña, en concreto con Lleida, Tarragona e Barcelona.\nEste feito deu orixe á constitución no ano 1991 de VIBASA, unha sociedade composta pola empresa galega Monbus, a catalá MOLIST e a vasca CUADRA.\nA segunda metade dos anos 90 estivo marcada pola privatización de ENATCAR, que se comezou a xestar en 1998, consolidouse no verán de 1999 e deu lugar a unha nova situación no mercado español que fixo que Monbus aproveitase as súas sinerxías e comezase un período de adquisición de diversas compañías da comunidade autónoma galega con tal de adaptarse ás novas demandas e necesidades do sector.\nPor iso, naquela época se produciron as compras de Transportes La Unión, Autobuses de Pontevedra, Gómez de Castro, Miño etc., o que supuxo un importante aforro de custos económicos e provocou a creación de Grupo Transmonbus, formado nun 66% por Monbus e nun 34% pola entidade financeira Caixa Nova.\nDurante os últimos anos produciuse a consolidación no mercado nacional deste grupo, que se erixiu como a primeira compañía con maior número de viaxeiros en Galicia, cunha considerable distancia con respecto á segunda corporación da clasificación de compañías de transporte de viaxeiros.[Cómpre referencia]\nMonbus afianzou a súa presenza no territorio nacional e comunitaria mediante a adquisición de participación nas empresas[Cómpre referencia] Monfobus, Autobuses Urbanos de Lugo, Empresa Monforte, Gómez de Castro, Autobuses Pontevedra, Autos Arcade, Transportes La Unión, Viuda de J. Domínguez, Auto Industrial, Castromil, Aguas de Incio, Arriva, Eurolines Peninsular, Alsina, La Directa, Rialsa, Tralusa e Autobuses Alcalá.\nNo ano 2009 asociouse coa empresa galega de tecnoloxía Blu:Sens no patrocinio do equipo de baloncesto da ACB Obradoiro Club de Amigos do Baloncesto (Obradoiro CAB), que a partir deste momento pasa a chamarse Blu:Sens-Monbus. Desde a tempada 2012-13 tamén patrocina ao Club Deportivo Lugo da Liga Adelante.\nWikimedia Commons ten máis contidos multimedia na categoría: Monbus\nTraído desde "https://gl.wikipedia.org/w/index.php?title=Monbus&oldid=5704830"\nÚltima edición o 19 de febreiro de 2021 ás 15:42\nA última edición desta páxina foi o 19 de febreiro de 2021 ás 15:42.


Chourizo ao Baleiro (4 uds.) - Productos gallegos LOLA\nInicio > Chourizo ao Baleiro (4 uds.)\nChourizo ao Baleiro (4 uds.)\n4 unidades de chourizo curado, envasado ao baleiro.\nEmbutido típico da comarca de Lugo, elaborado con carne picada de porco adobada con diferentes especias.\nCaracterízase por ser un produto artesanal e moi vencellado á cultura da matanza do porco. Os anacos de carne que se aproveitan do despece empréganse para facer chourizos.\nOs anacos de carne picábanse antigamente con coitelo e despois con máquina manual e con eles facíase unha pasta que era condimentada con pimentón doce e picante, ás veces tamén con allo. Cos intestinos do porco facíanse os chourizos.\nDe intensa cor vermella eran curados, deixados secar e ás veces afumados na lareira. Este xeito de conservación deixaba que o produto se poidese aproveitar durante moito máis tempo e facía do chourizo un ingrediente da cociña tradicional galega.\nAsí o chourizo empregábase en cocidos e como acompañamento doutros pratos. Co tempo o chourizo foi gañando aceptación na cociña como embutido de calidade e así toda a carne do porco chegaba a empregarse para facer chourizos xurdindo outras variedades e novas receitas como os chourizos criollos que non levan pimentón e son consomidos sen curación algunha á grella.\nQueixo do Cebreiro - Marqués de...\nQueixo Fresco do País\nQueixo Mantecoso do País\nQueixo Curado do País\nQueixo de Ovella Mezcla - Pastor...\nMel Ecolóxica da Fonsagrada\nCachola de Porco Prensada -...


Blog da Banda de música infantil de Taragoña: mayo 2016\n1981, festival no CCD\nEstiven a reflexionar sobre o feito de que hoxe vivimos nunha sociedade que xa o veu prácticamente todo pero unhas décadas atrás non era este o caso. Nestes tempos de tanta adición á fotografía dixital sácanse fotos a eito e non paro de pensar no diferente que sería todo se naqueles anos da nosa andadura musical tivésemos estes avances. A verdade é que aínda sen tanta tecnoloxía, non nos podemos queixar do repertorio fotográfico antigo que fomos xuntando neste blog. Cada foto tén o valor dun tesouro, non o esquezades, e temos que apreciar que antaño alguén se tomou o tempo de sacarnos estas instantáneas; moitas veces foron os nosos pais, algún dos componentes da banda, parentes ou amigos os autores destas tomas. Graciñas a todos por deixalas compartir!\nE hoxe tamén imos aportar novo material que atopei por sorpresa nun dos vellos álbumes que andan pola casa. Son fotos do ano 1981 nun festival no CCD celebrando o día dos Reis Magos según parece, a xulgar polas vestimentas. Aquí vemos ó grupo das rapazas da banda e ás acompañantes que xa actuaran tamén no festival de zarzuela no ano anterior e , como non, ó mestre Prudencio ó piano.\nUnha aperta a todos! Grazas por visitar o noso blog!\nPublicado por administrador en 5/25/2016 No hay comentarios:


O BNG propón 40 eixos para saír da crise e reforzar os servizos públicos\nServizos sociais, sanidade e autogoberno, as chaves do decálogo do BNG.\nA vicevoceira nacionalista, Olall Rodil (Foto: Nós Diario)\nRedacción 20:59 do 14 de outubro de 2021\nO discurso “firme e crítico” da portavoz nacional do BNG, Ana Pontón, no Debate do estado da nación, "constatou" que o Bloque é a alternativa ao PP. Así o aseverou a vicevoceira nacionalista na Cámara, Olalla Rodil. "Escoitamos un Feixoo nun ton bronco, nervioso e mediocre e que se move entre a submisión a Madrid e a Casado e a confrontación estéril con Pedro Sánchez, utilizando Galiza como arma partidista a favor do PP e os lobbies económicos", acusou Rodil.\nA nacionalista compareceu ante a prensa para explicar o decálogo de eixos con 40 propostas que o BNG leva esta sexta feira, 15 de outubro, ao Parlamento, na última sesión do Debate do estado da nación.\nEntre as iniciativas propoñen un "novo modelo de financiamento" que asegure recursos para a recuperación e para soster os servizos públicos, en concreto a sanidade e a Atención Primaria e un modelo público de residencias.\n“Propomos un novo marco económico e financeiro” que “amplíe a porcentaxe de impostos cedidos, reclame a cesión doutros novos como o de Sociedades e que as empresas que explotan os nosos recursos naturais tributen aquí e non en Madrid”.\nAliás, piden unha estratexia consensuada sobre os Next Generation.\nDefenden rescatar o sector industrial, un plan de fomento da actividade tecnolóxica, promover o tecido industrial orientado á creación de valor engadido e emprego de calidade en sectores estratéxicos como automoción, naval, robótica, téxtil ou químico-farmacéutico.\nAumentar o orzamento á ciencia ou a emerxencia climática, cunha lei galega contra o cambio climático, serán prioridades, así como avanzar nunha sociedade xusta, igual e libre de violencias machistas.\nA nivel de lingua e cultura, entre outras iniciativas, propoñen destinar 2% dos Next Generation ao sector cultural e derrogar o decreto que reduce o galego nas aulas.\nbng debate debate-estado-da-nacion debate do estado da nacion\nOs candidatos do PSdeG xogan ás acusacións mutuas\nPP e PSOE pactan no Parlamento galego contra o independentismo e para enxalzar a Transición


Preto de 120 persoas iniciaron hoxe as actividades formativas do programa "Tic Emprendes" da Deputación - Comarcas na Rede\nHomeÉ NoticiaPreto de 120 persoas iniciaron hoxe as actividades formativas do programa "Tic...\nTic Emprendes fomenta a formación e o emprendemento da xente máis nova para loitar contra o despoboamento nos concellos con maiores problemas demográficos\nPreto de 120 persoas de entre 16 e 30 anos, a maioría delas mulleres (74), participan hoxe luns, 15 de marzo, nas primeiras seis actividades formativas do programa da Deputación “Tic Emprendes”, co que a institución provincial busca fomentar o emprendemento entre a xente máis nova dos concellos con menos habitantes da provincia a fin de frear o despoboamento. Estas accións se desenvolverán por primeira vez de xeito telemático debido á situación sanitaria e está previsto que en abril se inicien outras dúas novas accións formativas con outras 30 persoas participantes.\nMáis polo miúdo, a actividade formativa con maior demanda é a do curso de márketing dixital, con dous grupos de 17 persoas, seguida da relativa á organización e xestión de almacéns, cun total de 30 alumnos e alumnas. O resto de cursos están enfocados ás novas tecnoloxías e abordan temáticas como a creación de contidos dixitais (imaxe, vídeo e videoxogos), con 19 alumnas e alumnos; a creación e xestión de tendas en liña (18) e as aplicacións móbiles (17 persoas). Doutra banda, en abril desenvolveranse outros cursos de márketing dixital e de venda de produtos e servizos turísticos.\nTodas estas actividades, de carácter gratuíto, son parte do total de 26 accións enmarcadas nos 11 itinerarios formativos de que consta o programa “Tic Emprendes”, que se prevé que forme a un total de 390 mozas e mozos ata o ano que ven. A iniciativa está cofinanciada polo Fondo Social Europeo e conta cun orzamento de máis de 700.000 euros.\nO programa ten como obxectivos fomentar o emprendemento entre a xente máis nova, promover a formación cara o emprego e loitar contra o despoboamento, propoñendo alternativas que fixen a xente moza nas zonas con maiores problemas demográficos. En concreto, céntrase nos 31 municipios da provincia de Pontevedra que contan cunha poboación inferior ou igual a 5.000 habitantes ou, no seu defecto, entre 5.001 e 10.000 habitantes con saldo negativo na última década. Son Agolada, Arbo, Barro, Campo Lameiro, A Cañiza, Catoira, Cerdedo-Cotobade, Covelo, Crecente, Cuntis, Dozón, Forcarei, Fornelos, A Illa de Arousa, A Lama, Meaño, Meis, Mondariz, Mondariz-Balneario Moraña, As Neves, Pazos, Ponte Caldelas, Pontecesures, Portas, Rodeiro, Oia, O Rosal, Silleda, Valga e Vila de Cruces.\nEn cada itinerario ofrécese formación en materias específicas de cada zona, titorías personalizadas para a busca de emprego, e asesoramento para a creación da propia empresa. Ademais, o programa ten como metas que o 15% das persoas mozas participantes comecen unha iniciativa emprendedora, que o 30% obteña un emprego e que o 80% permaneza no seu lugar de residencia. O programa, con contidos e actividades que poden consultarse na ligazón https://www.depo.gal/tic-emprendes, mantén aberta a inscrición para participar en próximas accións formativas que se irán desenvolvendo. Esta formación é gratuíta e as persoas interesadas poden acadar información no correo ticemprendes@depo.gal ou nos teléfonos 886 217 320 e 986 804 100 (extensión 47320).


Cartabón. Eva Mejuto,\n22 Segundos (Galego)\nO que non se di é coma se non existise, afirmara o avó un día, e xa ía sendo hora de existir. Ata ese momento só vivira de portas para dentro. Agora xa non había marcha atrás. A cámara pedíalle que falase. " Son Álex, un mozo transexual. Abro este vlog para compartir con vós a miña vida. Quen me (...)\n· Eva Mejuto, · Mejuto, Eva\n«Nunca vira esta parte da illa, nin a torreta nin o enreixado, nin os gardas cos fusís que vixiaban, nin os centos de homes que agardaban detrás deles, coa fame e o medo nos ollos. Desde a nosa casa só se vían unhas poucas árbores e a ponte. Máis nada. As cousas non sempre son como parecen...» A (...)


BIBLIOCERVO: VISITA DO ESCRITOR RAÚL VACAS\nVISITA DO ESCRITOR RAÚL VACAS\nO pasado mes de decembro tivemos a visita de Raúl Vacas, autor de o libro Abece diario e incluido no Plan Lector Anual da biblioteca para 3º e 4º, aínda que os demais tamén o quixemos ler para coñecer mellor a este autor antes da súa visita.\nA verdade é que o libro nos gustou moito, ten pequenos poemas, un por cada letra do abecedario, moi orixinais e divertidos. El recitounos algún, axudado de curiosos obxectos que traía nunha maleta.\nA o remate, firmou os libros de lectura e tamén o de visitas da biblioteca. Para agradecerlle que nos visitara, o alumnado de 3º fíxolle un agasallo e obsequiámolo coa chapa de Puca.\nGustoulle tanto a nosa mascota e como está vestida, que non puido resistirse a sacar unha foto con ela!\nPublicado por Colexio Cervo en 12:56\nEtiquetas: 2016, Visita de Raul vacas


OS PATEXEIROS: Os Patexeiros na Parrocheira\nMiguel 11:40 do 7 de setembro de 2010\nSi Señor, estupendo diario de abordo. So faltou a miña metedura de pata, facendo o paiaso segun chegamos pola tarde a terra, facendome pasar por guiri que viña de Ultramar...("España , de Putua Matre, Poella, Songruia...", etc), e cando engancho a estaca e baixo a vela: Horor, terra trágame : Xusto ao noso lado un barco ingles con ingleses estupefactos mirando para nós. Xa sabedes, non berredes nunca sen mirar doutro lado da vela. En calquera caso, un 10 para a organización , o ambiente, as actividades e a xente da Parrocheira. Cando fumos logo coller os coches, xa lle dixemos a Bedoya: ide facendo sitio aquí para o ano que ven, que vimos coa Balbina... A ver se e certo.


O Capital One Arena é un pavillón multideportivo e unha zona de entretenemento situado en Washington D.C., Estados Unidos. O seu nome provén do seu principal patrocinador, a empresa de bancos Capital One. Dende a súa inauguración en 1997 até 2006 denominouselle MCI Center, outra empresa de telefonía que foi adquirida pola anterior. Popularmente chámaselle tamén a Cabina de teléfonos, pola súa relación có mundo da telefonía Verizon de 2006 a 2017.\nAo longo da súa corta historia albergou numerosos eventos, algúns sen relación co deporte, como o circo Ringling Brothers and Barnum & Bailey Circus ou infinidade de concertos. No deportivo, o máis salientable é:\nTraído desde "https://gl.wikipedia.org/w/index.php?title=Capital_One_Arena&oldid=5136172"\nÚltima edición o 3 de maio de 2019 ás 07:08


Esquerda Unida busca aliados en Europa contra os efectos da contaminación por lindano - Noticias de Esquerda Unida\nEsquerda Unida busca aliados en Europa contra os efectos da contaminación por lindano\nA eurodeputada de Esquerda Unida Paloma López, preguntará á Comisión Europea (CE) sobre os protocolos de seguridade aplicados na manipulación, traslado e almacenamento do *lindano na comarca do Porriño\nPublicado por Noticias Vigo o día 12/02/2018 na sección de Esquerda Unida,Política\nO caso do lindano no Porriño é un problema de contaminación ambiental de primeira magnitude en Galicia. É por iso que Esquerda Unida vén de levar a Europa, da man da eurodeputada de Esquerda Unida, Paloma López, unha serie de preguntas nas que solicita á Comisión Europea -CE- que aclare cuestións tales coma se ten coñecemento da actual situación que os veciños do Porriño están a vivir, coa contaminación de *lindano; ou se cre que as medidas de control nesta zona cumpren a normativa europea, ademais de garantir a calidade da auga.\nNos últimos meses levaron a cabo labores de retirada de lindano e, ante a posibilidade de que estas se fixeron tempa as medidas de protección adecuadas, a eurodeputada de Esquerda Unida, Paloma López, preguntará á Comisión sobre os protocolos de seguridade aplicados nos traballos de manipulado, traslado e almacenamento do lindano.\nEntre 1947 e 1964 na localidade do Porriño, no polígono de vivendas de Torneiros a compañía farmacéutica Zeltia desenvolveu a súa actividade industrial na que producía lindano. As verteduras na zona, estimados en máis de 1.000 toneladas, provocaron que o seu chan este totalmente impregnado deste tóxico.\nEU Son O Porriño denunciou en repetidas ocasións os altos niveis desta substancia tóxica perigosa presente na comarca de Torneiros, esixindo a implicación das diferentes administracións (concretamente o Concello e o Parlamento de Galicia) para paliar este problema ecolóxico e sanitario que require dunha resposta inmediata que vaia máis aló de pechar os pozos de auga contaminados dos que a veciñanza leva anos abastecéndose.\nO lindano está presente tamén en terras de cultivo, como no terreo sobre o que se sitúan vivendas e zonas de parques, un deles bautizado como Parque do Lindano. A superficie afectada esténdese por toda a localidade chegando a outras localidades limítrofes como Mos. Todo isto implica o incumprimento da Directiva 1998/83/CE Directiva, 2000/60/CE e a Directiva 2009/90/CE.\nO goberno da Xunta de Galicia acaba de solicitar que se evite o consumo de auga e de produtos cultivados procedentes da zona, polo que a eurodeputada de Esquerda Unida preguntará á Comisión se considera suficiente as medidas postas en marcha pola Xunta.\nEsquerda Unida considera que, debido á natureza tóxica do lindano, é necesario seguir traballando e buscar aliados en Europa, co fin de tomar medias e destinar os orzamentos necesarios para levar a cabo acciones efectivas contra este contaminante.\nEsquerda Unida busca aliados en Europa contra os…\nEsquerda Unida reúnese coa Comisión Europa e…\nEsquerda Unida leva o problema do lindano no Porriño…


Limiar de conciencia en Palabra de Gatsby – decontado – blog de crispavon\nPublicado por admin o 3 Xaneiro, 2018 3 Xaneiro, 2018\nHai cousa dun mes fixéronme unha entrevista en Palabra de Gatsby co gallo da publicación da miña novela Limiar de conciencia.\nReproduzo aquí o artigo de David González.\nComo xorde Limiar de Conciencia? Cal é o xerme da novela?\n– LIDIA é a personaxe principal da novela. Pese a ser unha máquina, máis correctamente unha IA, ten un nome de xénero feminino. Débese a escolla a algún motivo en concreto?\n– Está claro que a paixón pola tecnoloxía está impresa na súa maneira de narrar e nos personaxes das súas obras.\n– De feito tamén na editora hai unha tendencia a premiar coa publicación das súas obras a autores que traballan a ciencia ficción. Isto vese moi claramente en que entre as novidades máis recentes tamén temos novelas como Aletheia Moritat.\n– Neste caso a lingüística e a tradución son tamén importantes na obra. Hai moita reflexión e metalingüística no feito de que a propia máquina que ten lingua propia teña que adaptarse para expresar noutras linguas as súas vivenzas.\n– Consume habitualmente produtos culturais catalogados de ciencia ficción? Hai algún elemento neles que fose determinante na creación da novela?\n– Despois do éxito de Sangue 12 tanto na crítica como no público, sente presión ó publicar unha nova novela no mercado e cunha temática distinta?\n– Para rematar. Ten algún proxecto literario en marcha do que nos poida adiantar algo?\nCategorías:\tentrevistasLimiar de conciencia


Este luns 17 de marzo, comezou o itinerario formativo “Actividades auxiliares de almacén” enmarcado no proxecto “Ferrol punto de emprego II”\nEste curso desenvolverase ata o mes de maio de 2014, cunha duración total de 280 horas.\nO día 17 de marzo deu comezo un novo itinerario de inserción laboral enmarcado no proxecto do Concello de Ferrol “Ferrol punto de emprego II”. Un total de 15 persoas desempregadas (10 homes e 5 mulleres) foron seleccionadas polo equipo técnico do proxecto para participar nunha segunda edición da acción formativa de “Actividades auxiliares de almacén”. Os seleccionados pertencen a algún dos seguintes colectivos: menores de 30 anos, maiores de 45 anos ou parados de longa duración.\nNo proceso de selección presentaron a súa solicitude 208 demandantes de emprego do Concello de Ferrol.\nA acción formativa “Actividades auxiliares de almacén”, cunha duración total de 280 horas, desenvolverase ata o mes de maio de 2014. Este itinerario contempla un módulo de formación específica (170 horas), un módulo de práctica profesional titorizada en empresas (90 horas), módulos de formación transversal e complementaria (20 horas) e titorías individuais e grupais durante todo o itinerario integrado de inserción laboral.\nO obxectivo deste itinerario formativo é capacitar para a realización de operacións auxiliares de almacén, recepción, ubicación básica, preparación e expedición de cargas e descargas, de forma coordinada ou en equipo, baixo a supervisión dun responsable, seguindo as instrucións recibidas, e aplicando os procedementos e equipos adecuados, en condicións de produtividade e respectando a normativa de seguridade, saúde e prevención de riscos.


Baixa de titulares | Mutualidade Xeral Xudicial\nCausarán baixa como mutualistas obrigatorios\nOs funcionarios que pasen á situación de excedencia voluntaria, en calquera das súas modalidades, con excepción das concedidas para coidado de fillos, de familiares e violencia de xénero\nOs funcionarios que perdan a condición que dá acceso a ser mutualista, calquera que sexa a causa.\nOs funcionarios que exerciten o dereito de transferencia establecido no artigo 11.2 do anexo VIII do Estatuto dos Funcionarios das Comunidades Europeas, aprobado polo Regulamento 259/1968, do Consello, do 29 de febreiro.\nOs funcionarios que deixen de desempeñar destino ou exercer funcións como suplentes, substitutos ou interinos nas Carreiras Xudicial e Fiscal, no Corpo de Secretarios Xudiciais ou nos demais Corpos ao servizo da Administración de Xustiza e non reingresen no Corpo de orixe na Administración de Xustiza.\nA baixa dos mutualistas tramitarase de oficio unha vez coñecido o feito causante, ou a instancia dos interesados e as interesadas. Os trámites de baixa de titulares, a instancia do interesado ou a interesada, pódense realizar de forma presencial os Servizos Centrais ou nas Delegacións Provinciais de Mugeju, así como en calquera dos demais lugares previstos no articulo 16.4 da lei 39/2015, do Procedemento Administrativo Común das Administracións Públicas, ou ben se pode solicitar EN LIÑA a través desta SEDE ELECTRÓNICA.\nA baixa dos mutualistas comprendidos no apartado b) tramitarase mediante RESOLUCIÓN EXPRESA DO ORGANO COMPETENTE\nA baixa dos mutualistas tramitarase de oficio, unha vez coñecido o feito causante, ou a instancia dos interesados e as interesadas.\nPara tramitar a baixa, os titulares deberán cubrir o Modelo de solicitude de baixa e acompañar copia da documentación correspondente, segundo o caso.\nPódese realizar de forma presencial nos Servizos Centrais e Delegacións provinciais de Mugeju, así como en calquera dos demais lugares previstos no artigo 16.4 da Lei 39/2015, do Procedemento Administrativo Común das Administracións Públicas.\nA baixa dos mutualistas que perdesen a condición que dá acceso ao réxime especial de MUGEJU, tramitarase mediante RESOLUCIÓN EXPRESA DO ÓRGANO.\nSOLICITUDE DE BAIXA DE TITULARES A-4502.27 KB


“O único que fai por Láncara o voceiro do PP é poñer trabas para que os proxectos do Concello non saian adiante” | PSOE Provincial de Lugo PSOE Provincial de Lugo\n– O Alcalde explicou que “todas as actuacións que poñemos en marcha dende o Goberno Municipal son denunciadas sempre polo señor Cubillas coa finalidade de retrasar as obras, prexudicando cos seus actos aos veciños de Láncara”\n– “Tivemos que agardar máis de 1 ano para empezar a construír a ponte de Santa María de Lama porque faltaba por conceder un permiso, non para sacar rédito político. Iso sería o que faría el porque forma parte do ADN do PP”\n– O rexedor informou que o Concello renovará a pasarela e o alumeado da praia fluvial, limpou as cunetas das estradas e dotou ao municipio dun completo parque móbil\nLáncara, 8 de abril de 2019.- O Alcalde de Láncara, Darío Piñeiro López, denunciou este luns que “o único que fai polo municipio o voceiro do PP é poñer trabas para que os proxectos do Concello non saian adiante”. Neste eido, o rexedor socialista explicou que “todas as actuacións que poñemos en marcha dende o Goberno Municipal son denunciadas sempre polo señor Cubillas coa finalidade de retrasar as obras, prexudicando cos seus actos aos veciños de Láncara”.\n“En cambio, dende o Concello de Láncara traballamos dende o primeiro día para desenvolver iniciativas que melloren a calidade de vida dos lancareses e non por decisións electoralistas. Hai que aclararlle ao voceiro popular que se comezaron hai 15 días as obras para a construción da ponte de Santa María de Lama foi porque tivemos que agardar máis de 1 ano polo permiso para poder actuar, non para sacar rédito político. Iso sería o que faría el se estivese de Alcalde porque forma parte do ADN do PP, facer actuacións antes das eleccións ou grandes promesas que logo se quedan en nada. En cambio, para os socialistas a prioridade son as persoas e o levamos demostrado con feitos durante este mandato”, subliñou o Alcalde.\nRenovación da pasarela e o alumeado da praia fluvial\nDarío Piñeiro lamentou que “o PP e o seu candidato estean instalados permanentemente na mentira e no intento de enganar aos veciños de Láncara. O proxecto para a reparación da pasarela da praia fluvial ten un prezo de licitación de 27.000 euros e non os 40.000 que afirma Cubillas. Ademais, con dito orzamento, que previsiblemente baixará no proceso de adxudicación, renovaremos o alumeado público da pasarela. Unha vez máis, o voceiro popular demostra un total descoñecemento das iniciativas que se desenvolven no Concello”.\nSobre as críticas do voceiro do PP afirmando que as melloras executadas polo Concello en varías vías municipais non incluían a limpeza de cunetas, o Alcalde subliñou que “estiveron máis de 2 meses traballando os operarios da Deputación para acondicionar todas as cunetas. Ademais, dende o Goberno Municipal compramos un camión e unha pala para ditos traballos, entre outros moitos, pois durante 40 anos o PP non fixo nada”.\nOs socialistas dotaron a Láncara dun parque móbil\nO Alcalde de Láncara destacou que “grazas aos socialistas o Concello de Láncara conta cun completo parque móbil. Cando chegamos ao goberno nos atopamos con que o Concello non tiña nada, nin unha máquina para poder facer reparacións ou melloras no municipio. En só 3 anos dotamos ao Concello dun camión de rego, un pisón, un tractor, un remolque, 2 desbrozadoras e unha pala mixta. E o fixemos porque somos conscientes da importancia de manter en boas condicións as infraestruturas para aforrar custes económicos aos veciños”.


A demagoxia e oportunismo do PSOE galego – Cousas de Imeneo\nA demagoxia e oportunismo do PSOE galego\ncousasdeimeneo\tUncategorized\t Setembro 10, 2010 Marzo 28, 2017 1 Minute\nA demagoxia e oportunismo político non coñece límite no PSOE galego. Logo de abandonar á súa sorte o sector lácteo, de non facer absolutamente forzando ao Goberno Central, que son do seu mesmo partido a negociar unhas condicións mellores para os nosos gandeiros e gandeiras dentro da UE, agora anuncian que se suman ao boicot ás empresas lácteas que traen o leite de fóra.\nMentres eles fan o boicot, Elena Espinosa, Ministra de Medio Rural, que disque é galega, ao día seguinte de que a Selección Española ganara o mundial de fútbol, regaloulle á súa homóloga holandesa un bolsa de laranxas, de Levante, por suposto, no canto dun litro de leite galego.\nSon declaracións e accións cara a galería para tapar a súa inoperancia e a súa ineptitude; un servilismo e un sucursalismo que ten causado graves prexuízos a Galiza, e esta mesma semana tivemos un claro exemplo votando en contra da transferencia do tráfico, logo de ser solicitada por unanimidade de todas as forzas políticas con representación no Parlamento Galego.\nPublicado Setembro 10, 2010 Marzo 28, 2017\nPrevious Post A causa da crise\nNext Post A transferencia de tráfico a Galiza: crónica dunha aldraxe


Educando nas TIC: Uso responsable do móbil e novas tecnoloxías – ANPA La Salle Santiago\nEducando nas TIC: Uso responsable do móbil e novas tecnoloxías\nEducando nas TIC: Uso responsable…\nMartes, 9 de Abril de 2019 as 15:30 h.\nTaller teórico-práctico sobre o uso das novas tecnoloxías na infancia, fomentando o seu enfoque educativo no que o adulto guíe para o seu uso adecuado e responsable. Buscaremos solucións e acordos para que os nenos e nenas tomen conciencia e sexan responsables da súa conducta, sen castigos nin premios. Sempre dende o respeto mutuo.\nCategory: Aula de FamiliasBy Anpa La Salle 1 Abril, 2019\nPreviousPrevious post:Coidándome para poder CoidarNextNext post:Emocionario. Di o que sentes


Medio Ambiente solicita ‘claridade’ sobre o contido e alcance da Orde estatal para a xestión dos residuos durante a crise do coronavirus - Noticias de Galicia\nMedio Ambiente solicita ‘claridade’ sobre o contido e alcance da Orde estatal para a xestión dos residuos durante a crise do coronavirus\nA conselleira Ángeles Vázquez durante a videoconferencia\nA conselleira de Medio Ambiente, Territorio e Vivenda, Ángeles Vázquez, solicitou esta mañá “claridade” sobre o contido e alcance da Orde estatal para a xestión dos residuos durante a crise sanitaria do Covid-19 (Orden SND/ 27/2020). Así llo trasladou á vicepresidenta e ministra para a Transición Ecolóxica e o Reto Demográfico, Teresa Ribera, durante unha reunión a través dunha videoconferencia, na que participou xunta a outros representantes autonómicos para abordar a xestión dos residuos durante a crise sanitaria do coronavirus.\nA conselleira de Medio Ambiente indicoulle á ministra para a Transición Ecolóxica e o Reto Demográfico que a instrución publicada está a xerar moitas dúbidas entre os concellos galegos, polo que aproveitou esta reunión para trasladarlle as inquedanzas e preocupacións que os alcaldes de Galicia teñen transmitido á Consellería.\nExplicou que naqueles fogares nos que haxa persoas positivos en Covid-19 ou en cuarentena cada concello poderá determinar que fracción-resto dos residuos desas persoas se incluirá en cada bolsa, segundo as instrucións do Ministerio. Por outra banda, non é o suficientemente claro co destino dos residuos xerados nun fogar sen positivos por Covid-19 pero en cuarentena. Do texto normativo extráese que se continuará realizando do xeito habitual; pero choca co suposto anterior, dado que se está a falar en ambos casos de persoas en cuarentena.\nUnha incertidume que tamén afecta aos residuos xerados en lugares con alto índice de positivos, como residencias, hoteis mecalizados…, pois establece que as entidades locais poderán fixar recollidas diferenciadas dos residuos.\nAclarou que un total de 295 concellos están adheridos ao modelo Sogama, o que representa un 95 % dos concellos de Galicia e atende a un 83% da poboación, ofrecendo este servizo a 2.242.000 persoas, polo que estas entidades están a depositar os restos no contedor verde; un modus operandi que determinará cada concello no caso daqueles que levan os seus residuos a outras plantas de tratamento.\nNese sentido, a conselleira agradeceu o compromiso e a colaboración cidadá, pois no mes de marzo incrementouse un 25% a recollida de residuos urbanos da bolsa amarela, ao pasar de 2.000 Tn a 2.500 Tn; o que representa unha maior reciclaxe por parte dos galegos.\nOutro dos puntos sinalados por Vázquez Mejuto foi o tratamento dos residuos sanitarios. Indicou que Sogama está en condicións de dar unha solución técnica para poder tratar os residuos sanitarios, para dar apoio á actual empresa que opera en Galicia, que nas últimas xornadas está a incrementar a súa actividade por mor dos residuos que recibe doutras comunidades.\nPor último, a conselleira de Medio Ambiente interesouse polas xestións realizadas para a adquisición dos EPIS necesarios para as persoas que teñen que tratar os residuos nas plantas de tratamento, así como para os operarios de recollida de lixo. Explicou que a última información facilitada polo Ministerio para a Transición Ecolóxica e o Ministerio de Sanidade, autoridade competente para realizar ditas compras, é que a Federación Española de Municipios e Provincias é a entidade encargada de canalizar as peticións.\n8 de abril de 2020 | 18:55\t• Sen comentarios


As Bibliotecas Municipais poñemos en marcha unha campaña durante este verán destinada a todas as idades.\nEn Verás que verán atoparás accións e actividades onde os protagonistas son os libros, a música, as películas... e a lectura.\nPréstamos de lotes de material\nAs bibliotecarias contan no verán\nDamos continuidade durante os meses de verán á nosa programación de actividades destinadas para os/as máis pequenos e pequenas da casa. As bibliotecarias, tamén, contan no verán.\nTedes unha cita todos os vernes de xuño, xullo e agosto ás 11:00 horas no Instragram das Bibliotecas Municipais da Coruña @bibcoruna.\nRecomendamos lecturas: Guía de lectura\nDurante este verán o persoal bibliotecario seguimos facendo un dos traballos que máis nos gusta: recomendar lecturas. Por iso elaboramos unha guía de lectura con recomendacións de libros para todas as idades de infantil e xuvenil que de seguro contribuirán a poder viaxar coa imaxinación no espazo e no tempo, rir a gargalladas ou estremecervos de medo, lembrar outras épocas ou mesmo aguzar o enxeño ante un misterio.\nAdemáis, na Biblioteca Ágora elaboraron a guía Lecturas refrescantes, que recolle unha selección do máis fresco incorporado á biblioteca.\nSan Xoán a través dos seus carteis: a colección de carteis que sobre a noite meiga alberga a biblioteca de Estudos Locais.\nAs Municipais Entenden: un ano máis festexamos o día do Orgullo falando de diversidade.\nLe, viaxa, sóña... e Verás que verán: neste verán postconfinamento, tan diferente, queremos, pouco a pouco, volver á normalidade. No ciclo de verán Le, viaxa, soña...atoparedes unha serie de lecturas e cancións que vos farán viaxar a distintos lugares, sen necesidade de facer a maleta.\nSobre os dereitos civís\nDáte ao lote e verás que verán:\nPreparamos unha selección de lotes de materias para levar en préstamo. Estes lotes están categorizados por tramos de idade e por temática. Podes tramitar a solicitude do lote de material dende o formulario dispoñible na nosa páxina web ou chamando á biblioteca máis próxima. E coma sempre, tamén intentaremos dar resposta ás necesidades particulares.\nLemos para ti:\nDurante os meses de verán lemos para tí e acompañámoste a través da voz no noso podcast.\nLecturas refrescantes!: Verán 2020\nGuía de lectura recomendacións para o verán\nGuía Le Viaxa Soña


A árbore ermitá | Galicia Digital\nA árbore ermitá\nNun día gris no que o vento sacudía levemente as branchas das árbores e o ceo cavilaba se debía derramar bágoas ou contelas ante a tristura do ambiente, vou a contar a historia dun ser que quería pasar desapercibido pero non o conseguiu. Non falo dunha persoa, senon dunha árbore singular.\nCando a vin coas súas ponlas encollidas, como se tivese frío, veuse a miña mente a actitude de meditación que moitos adoptan para pensar sen distraerse e súbitamente bauticeina co nome de ermitá.\nTiña aire de penitente solitario, aínda que estaba rodeado doutras árbores, arbustos e prantas. Incluso a súa talla semellaba un home de pé e coa cabeza inclinada, sumido en profundas reflexións. Non é necesario tomar asento, imitando a postura do "Pensador", de Rodín, para tentar descifrar os enigmas da vida. Era, sen dúbida, unha árbore extraña, prensada e oprimida entre un sauce chorón, que medraba de xeito desmesurado, e un abeto con tendencia a aumentar o seu tamaño. Entre un e outro terminarían por asfixialo e non estaba disposto a iso. Él tiña dignidade e se querían destruílo, non lles daría esa satisfacción e extinguiríase él mesmo. E así o fixo, foise esmorecendo pouco a pouco e rexeitou todo tipo de axuda.\nUnha mañanciña, no lugar que ocupaba a árbore ermitá, apareceu un círculo matizado de frores sen nome. Así se depediu aquela árbore que non quería ser exterminada.


Muros, sábado 16 agosto 2014\nIII CARREIRA POPULAR SOLIDARIA DE MUROS. Circuíto de carreiras populares Deputación da Coruña\nA Concellería de Cultura, Deporte, Educación e Xuventude e a Piscina Municipal de Muros, en colaboración coa Federación Galega de Atletismo, organiza o vindeiro 16 de agosto a III Carreira Solidaria Piscina Municipal de Muros. O control da carreira estará a cargo da Federación Galega de Atletismo.\nA III edición da carreira popular e solidaria da Piscina Municipal de Muros está integrada dentro das 18 carreiras do II Circuíto de Carreiras Populares da Deputación Provincial da Coruña que se desenvolverán ao longo do 2014.\nA cota de participación será de 5,00 € para as categorías sénior, veteranos e andaina. Parte da recadación será doada a favor de Cáritas de Muros. A inscrición na andaina realizarase na Piscina Municipal de Muros. A participación no resto das categorías (chupete, prebenxamín, benxamín, alevín, infantil, cadete e xuvenil) terá un custo de 1,00 €.\nA proba realizarase sobre a distancia de 5500 metros aproximadamente (nas categorías xuvenil, sénior e veteranos) cun perfil semiondulado e con asfalto na súa totalidade.\nO percorrido estará sinalizado e terá marcado todos os puntos quilométricos. A carreira terá lugar unicamente pola calzada do tráfico rodado, sen utilizar ningunha zona peatonal.\nSaída: Piscina Municipal de Muros (Serres)\nPercorrido: rotonda Parque Empresarial - Parque Empresarial - rotonda Ventín - Alivía - Miraflores - - estrada de Miraflores - Rosalía de Castro - Lonxa Vella - Porta da Vila - avenida Castelao - avenida Porteliña - Virxe do Camiño - rotonda de Serres - estrada de Serres - rotonda Parque Empresarial.\nChegada: Piscina Municipal de Muros (Serres)\nO prazo de inscrición rematará ás 14.00 h do 14 de agosto.\nCategorías (homes e mulleres).\nChupete\t2010 e anteriores\nPrebenxamín\t2007, 2008 e 2009\nBenxamín\t2005 e 2006\nAlevín\t2003 e 2004\nInfantil\t2001 e 2002\nCadete\t1999 e 2000\nXuvenil\t1997 e 1998\nSénior\t1996 e ata veteranos\nVeteranos 1\tDe 35 a 40 anos cumpridos no día da proba\nVeteranos 2\tDe 41 a 49 anos cumpridos no día da proba\nVeteranos 3\tDe 50 a 59 anos cumpridos ata o día da proba\nVeteranos 4\tA partir de 60 anos de idade


O de Woods será o sexto concerto do ano no marco da extensión compostelá do Sinsal, un certame estacional que, grazas á colaboración dos organizadores do festival co Centro Dramático Galego (CDG), tamén ofreceu no Salón Teatro as actuacións do californiano Jeremy Jay, do grupo británico Pram e da banda italiana Larsen acompañada da cantante de Nova York Little Annie, así como dúas citas co "folk apocalíptico" de Current 93.\nNova visión do lo-fi\nLiderada por Jeremy Earl, revitalizador da escena underground de EE.UU. a través dos seus selos Fuck It Tapes e Woodsis, a banda Woods ten alcanzado nos seus pouco máis de catro anos de traxectoria unha destacada posición nos círculos do pop-rock alternativo coa súa combinación de folk campestre, rock, pop, lo-fi, noise e psicodelia.\nSongs of Shame (Woodsist, 2009) é o seu cuarto álbum, onde sobresaen os ecos, as guitarras distorsionadas e as harmonías improvisadas, mesturadas con pinceladas psicodélicas e o lo-fi que caracterizaba os seus anteriores traballos: How to Survive in/in the Woods (2005), At Rear House (2007) e Some Shame (2008). Woods ofrecerá no Salón Teatro o primeiro dos seus concertos en España, xa que a continuación viaxará ata Madrid e Barcelona como parte do amplo cartel do festival Primavera Club.\nTentando explorar o lado máis alternativo do folk, Jeremy Earl e Christian DeRoeck, da banda rock Meneguar, reuniron algúns amigos e foron ao bosque, aos pes da Montaña Bear, a tocar. Así naceu a banda Woods (en inglés, bosque).\nNos primeiros tempos, era un grupo de colaboracións improvisadas con dous membros principais e varios convidados, coñecidos como "woodsists". Pouco despois, Jeremy Earl e Christian DeRoeck comezaron a crear melodías, a golpear un tambor e a fabricar un rudimentario tocadiscos con pezas soltas de bicicletas. As casetes eran os soportes de gravación das súas sesións, ás que pouco a pouco foron incorporándose outros "woodsists".\nO resultado é Woods, cancións e improvisacións realizadas por xente fóra do sistema e inspiradas pola experiencia humana. Ademais, a súa particular visión da autoedición fai de Jeremy Earl e do seu grupo unha das referencias dos novos canles do indie norteamericano.\nAs entradas para asistir ao concerto de Woods poranse á venda no despacho de billetes do Salón Teatro desde dúas horas antes do comezo da actuación. Tamén poden adquirirse por anticipado na billeteira electrónica a través do teléfono 902 43 44 43 ou da web www.caixagalicia.es. O prezo das localidades é de 10 euros (cun desconto do 40% para estudantes, xubilados, usuarios do carné xoven e desempregados).\nFundado na cidade de Vigo no ano 2003, o Festival Sinsal celebrou este 2009 a terceira edición da súa extensión no Salón Teatro mantendo a súa aposta polos sons contemporáneos, a música alternativa e os proxectos máis arriscados do panorama internacional. O certame sirve, así mesmo, de plataforma para presentar apostas menos coñecidas, pero de igual importancia artística, e outros proxectos relacionados co fenómeno sonoro.\nWoods en MySpace


Os mozos teñen o seu sitio no ximnasio, pero sempre ben asesorados - Máis que Auga | Gimnasio en Vigo | Piscina | Pádel\nCada vez son máis os menos/as que acoden ao gimnasio, desde idades moi tempranas e en diferentes actividades. Este maior interese dos pequenos da casa polos centros deportivos como Máis que Auga é unha realidade que se ve reflectida na existencia dunha maior oferta para este sector da poboación.\nDesta forma, en Máis que Auga coidamos a evolución dos nosos nenos e nenas desde os primeiros meses. Así comezamos coa actividade no auga para bebés (a partir dous seis meses) que “favorece o desenvolvemento evolutivo do bebé”.\nE desde este momento, en Máis que Auga imos da man no crecemento dos cativos, sobre todo nas actividades no auga, nas que a medida que avanzan, van cambiando de nivel (miñoca, tartaruga, calamar…), sempre cos seus monitores á beira para que a aprendizaxe sexa a correcta.\nAta fai moi pouco tempo, esta era a principal actividade para os menores, pero nos últimos anos estanse incorporando a moitas outras en sala como zumba, yoga, pilates ou wodfit. En todas elas, apostamos por ir realizando traballos adaptados ás etapas de desenvolvemento dos menores e que estes se divirtan practicando deporte, ademais de que se favorecen outros valores como o compañerismo, traballo en equipo ou a autoestima.\nOutra das propostas de Máis que Auga que está tendo unha gran aceptación entre os menores é o pádel, deporte que, en principio, considerábase de adultos. Con todo, na Academia de Pádel Máis que Auga xa contamos con 250 alumnos menores de idade, que unha vez coñecen o deporte, quédanse, xa que é divertido, poden xogar cos seus amigos e non é necesario ter unha excepcional forma física.\nEn Máis que Auga consideramos prioritario dirixir desde a profesionalidad o traballo cos nosos usuarios. Para iso contamos cun persoal cualificado e especializado no deporte, no que priman licenciados en Ciencias do Deporte ou TAFAD (Técnico en Animación de Actividades Físicas e Deportivas).\nNo artigo que podedes consultar a continuación, insístese na necesidade de que o traballo nos gimnasios para os mozos estea deseñado por persoal especializado, xa que “a obsesión pola imaxe, pode provocarlles lesión”. Así explicao Andrés Parada, docente, adestrador e preparador físico profesional: “Os efectos secundarios por adestrar sen un asesoramiento e guía profesional poden ser moi negativos e provocar lesións importantes en adolescentes, do mesmo xeito que a calquera outra idade, si non se ten o coñecemento e experiencia suficiente”, alerta.\nNon os perdades este interesante artigo:


Colaboración: Camiños escolares na Pontepedriña – Observatorio Cidadán de Comunicación\nA Asociación de Veciños Pontepedriña, preocupada polos nenos e nenasdo barrio, levou a cabo un traballo conxunto con outras entidades para dar a coñecer as deficiencias máis graves atopadas nas rutas propostas para a posta en marcha dos camiños escolares no CEIP Ramón Cabanillas, facendo un percorrido visual pola mesma e pondo de manifesto as suxestións achegadas polas diferentes asociacións que participan neste proxecto.\nDito traballo está recollido nun documento elaborado en Santiago de Compostela, no mes de maio de 2016, coa colaboración de: CEIP Ramón Cabanillas, ANPA CEIP Ramón Cabanillas, ANPA IES Pontepedriña, Asociación de Veciños SandraPrego, Asociación de Veciños do Sar, Plataforma Queremos unha Compostela sen Barreiras, e a Asociación de Veciños de Pontepedriña.\nParticipamos neste traballo porque queremos darlles os nosos nenos e nenas a oportunidade de desenvolver as súas capacidades físicas e mentais camiñando ata a escola (exercicio físico, falar con outros rapaces, estar en contacto co medio, etc.). Estas rutas escolares teñen como obxectivo final que os rapaces acudan sós á escola, e a partires de aí, a outros lugares; aínda que sabemos que para chegar a esa meta teremos que ir superando chanzos.\nEntendemos que os pequenos son o lique do medio urbano: a súa presenza nas rúas, fálanos dunha contorna amigable, saudable, accesible. A súa ausencia fálanos de tráfico agresivo, trabas para as persoas con dificultades de mobilidade, de audición ou visión…. Se facemos o posible para que os nenos e nenas tomen as rúas, estaremos a facelo para que as tomen tamén os seus avós, as persoas que necesitan cadeira de rodas… .\nPara que os pequenos poidan gozar da rúa teremos que enfrontar dificultades materiais e dificultades de control social:\nPor un lado, hai zonas da cidade, ás veces rúas específicas, que requiren dunha actuación do concello para pacificar ou diminuír o tráfico, impedir a invasión das beirarrúas por parte dos coches ou sinalizar de maneira clara e redundante a presenza de nenos (e peóns en xeral). Por outra banda, é necesario tranquilizar as familias e analizar con elas cales son riscos reais e cales chegamos a asimilar como reais por efecto do medio.\nNo documento analizamos as rutas actuais e alternativas, destacando as seguintes puntos a mellorar:\nSinalización adecuadada contorna do centro escolar, onde se debe reforzar ao máximo a sinalización de advertencia da presenza de nenosnos tramos de tráfico mais próximos\nPosible corte no tráfico: ou ben de maneira definitiva ou ben á hora de entrada e saída á escola. Serán as autoridades competentes as que determinen a mellor maneira de resolver este aspecto facendo un estudo do tráfico e propoñendo alternativas tanto á circulación coma ao estacionamento dos vehículos afectados.\nEliminación das barreiras arquitectónicas que existen nas inmediacións do colexio, co agravante de que se trata de unha zona de recente urbanización; e facendo fincapé na necesidade de que calquera actuación se faga utilizando adecuadamente o criterio de ACCESIBILIDADE UNIVERSAL.\nIntegración do sendeiro peonil polas Brañas do Sar nunha variante para a temporada sen chuvias. Este sendeiro recénestreado, e que nos parece tan atractivo por estar en contacto coa natureza e alonxada do tráfico, presenta tamén algúns aspectos que deberían ser corrixidos.\nPensamos que o Concello ten un papel fundamental neste cambio e por iso solicitamos a súa colaboración activa tanto na intervención física e/ou legal nas rúas como no apoio (a través da policía e outros actores) nas accións destinadas a tranquilizar as familias e animalas a participar neste ilusionante cambio.\nMARIÉN DELGADO MARTÍNEZ, presidenta da AV Pontepedriña.\n20 Abril, 2017 cidade,colaboración,modelo,S1F\n4 comentarios en “Colaboración: Camiños escolares na Pontepedriña”\n22 Abril, 2017 ás 3:30 pm\nInteresante e necesaria proposta. No noso último post, falamos xustamente do imprescindible que resulta crear unha cidade para os máis cativos (https://observatoriodecomunicacion.wordpress.com/2017/04/20/as-persoas-primeiro/) . A situación actual dos camiños que chegan ós colexios urbanos de Santiago impide que pais e nais deixen ir andando ós seus rapaces. Isto implica na maioría dos casos o uso do vehículo privado para levar e ir a buscar ós nenos ó colexio. Ademais de cargar as rúas máis próximas de tráfico e perigo para os peóns, están dando un exemplo ós seus fillos que non queremos nun futuro. O interés por mellorar estas cuestións debe chegar tanto das administracións como dos pais e nais. O famoso “Colecamiños” foi un fracaso que non se pode repetir http://www.lavozdegalicia.es/noticia/santiago/santiago/2016/10/18/plan-colecaminos-estrella-falta-interes-padres/0003_201610S18C5991.htm\n29 Abril, 2017 ás 9:18 pm\nAlédame saber que tratades este tema Anaïs! Sen dúbida, Marién pon enriba da mesa un tema de enorme interese cando falamos de modelo de cidade e de mobilidade. Algo tan simple como o camiño dos cativos á escola define o que tipo de cidade se está a construír. Verdadeiramente interesante a vosa publicación, na que incorporades a perspectiva de Francesco Tonucci, que non só pensa unha cidade para os cativos, senón unha cidade na que os cativos contan en todos os eidos (http://www.farodevigo.es/galicia/2017/04/23/francesco-tonucci-propuestas-ninos-son/1665518.html).\nSe o Colecamiños (unha iniciativa a priori orientada neste senso) fracasou, parece que por falta de implicación dos pais dos cativos, que alternativas podemos pór enriba da mesa?\n30 Abril, 2017 ás 4:18 pm\nUnha alternativa que se pode aplicar é a educación. Con educación refírome tanto á dos colexios coma a recibida na casa. Debemos facerlles ver ós máis novos o insostenible que resulta o noso modo de vida e que eles son os que van heredar o que hacemos nós hoxe. Temos que conseguir que os nenos e as nenas queiran ir andando ó colexio cos seus amigos e non en coche (ademais, está demostrado que os alumnos chegan moito máis espabilado se van andando entre outros numerosos beneficios: http://www.granadahoy.com/vivir/camino-cole-BecologicoB_0_1128187224.html ), temos que conseguir que eles saiban que non está ben que os deixen diante da porta do colexio se eles poden ir andando sen perigo algún.\nTemos que educar os máis novos cara un futuro sostible. Un dos problemas que podemos atopar aquí é a negativa dos pais a educar así ós seus fillos, polo que tamén é necesario que eduquemos ó conxunto da cidadadía mediante accións e divulgación mediante os medios de comunicación do que nos espera nun futuro non moi lonxano se non cambiamos os osos costumes abusivos en canto ó vehículo privado.\n30 Abril, 2017 ás 8:20 pm\nExacto Anaïs! Creo que acertas de cheo ao considerar a educación un piar fundamental para motivar os cambios que precisamos. A policía local vén desenvolvendo dende hai tempo diversos programas sobre a eduación vial (http://policialocal.santiagodecompostela.gal/info.php?sec=14&idioma=es) que resultaron efectivos e que contribúen a mudar a mentalidade de cativos e pais. Creo que esa liña estratéxica é a axeitada, tamén neste tema.\nComo mencionas, un dos maiores problemas, en moitas ocasións, non é o dos cativos, senón o dos pais e nais que non se amosan dispostos a deixar de levar os seus fillos ata a porta do colexio no seu coche particular. Como podemos mudar a súa perspectiva? Está claro que o intentado ata o de agora non funcionou e que habería que abrir novas vías de actuación.\nAnterior Previous post: Colaboración: As dúas vertentes da migración\nSeguinte Next post: Colaboración: Non se pode pretender arranxar a situación machista dende só un ámbito